Finn H. Andreassen

Finn Harald Andreassen (født 1944) er en norsk journalist med lang fartstid i NRK og TV 2.

Andreassen startet yrkeskarrieren i forskjellige aviser og ukeblader. Han ble ansatt i NRK i 1978. Her var han programleder for aktualitetsprogrammer som blant annet Studio A og Antenne Ti. I 1991 begynte han i TV 2 og var sentral i oppbyggingen av kanalen. Her var han først nyhetsredaktør, deretter avanserte han til viseadministrerende direktør. I 2000 sa han opp sin stilling i TV 2 etter uenighet med kanalens nye sjef, Kåre Valebrokk, om kanalens profil.TV2 Finn fikk sparken - Dagbladet 16. mai 2000 Han startet deretter opp web-kanalen Cee.tv sammen med Trygve Rønningen. I 2008 ble han ansatt som sjef for TV-kanalen Frikanalen. Han var president i Norges Golfforbund fra 2011 til 2015.Finn H. Andreassen ny golfpresident - Norges Golfforbund 20. november 2011

I 1989 utga han en bok om den tidligere narkotikadømte Jonas Wold Flukten : på eventyr med Jonas Wold. Han skrev boka sammen med de impliserte i boken, Jonas og politimannen Geir Bing. I 2004 utga han boka Subjektivt kamera der han blant annet hevdet at to tidligere kollegaer hadde drevet en kampanje for å hindre at han ble TV 2s nye toppsjef i 1999. I 2012 ga han ut romanen Desertørene i nord.

 Referanser 

Kategori:Norske journalister
Kategori:Norske TV-programledere
Kategori:Norske sakprosaforfattere
Kategori:TV 2-journalister
Kategori:TV 2-ledere
Kategori:NRK-journalister
Kategori:Programledere for NRK TV
Kategori:Personer fra Meløy kommune